ΓΡΑΠΤΗ ΕΡΩΤΗΣΗ E-3006/98

υποβολή: María Sornosa Martínez (GUE/NGL) προς την Επιτροπή

(8 Οκτωβρίου 1998)

Θέμα: Το τέλμα Pego-Oliva

Έχει ενημερωθεί η Επιτροπή για το ιστορικό του τέλματος Pego-Oliva, κατόπιν των ερωτήσεων που έχει θέσει η ιδία βουλευτής επί του θέματος; Η επαναλαμβανόμενη και συνεχής παραβίαση τόσο της κοινοτικής νομοθεσίας όσο και του νόμου του κράτους προκαλεί ανεπανόρθωτες ζημίες και δεν υπάρχει κανείς αρμόδιος φορέας που να τις παρεμποδίζει.

Το τέλμα Pego-Oliva αποτελεί τη δεύτερη σε σημασία ελώδη περιοχή της Αυτόνομης Κοινότητας της Βαλένσιας και έχει κηρυχθεί ζώνη ειδικής προστασίας (ΖΕΠ), σύμφωνα με την οδηγία 79/409/ΕΟΚ(1) περί της προστασίας των άγριων πτηνών και λαμβάνει χρηματοδότηση από το 1992, βάσει της οδηγίας LIFE-Φύση.

Η επαναλαμβανόμενη και συνεχής παραβίαση της κοινοτικής και περιφερειακής σχετικής νομοθεσίας μέσω της υλοποιήσεως αποξηραντικών έργων (αυτή τη στιγμή λειτουργούν 3 απορροφητικές υδραντλίες, παρά τις αντίθετες δικαστικές αποφάσεις) καταστρέφει σε καθημερινή βάση αυτό το φυσικό τοπίο το οποίο αφού θα έχει πλήρως αποξηρανθεί, θα διατεθεί προς καλλιέργεια εντατικής μορφής όπου θα χρησιμοποιηθούν μαζικώς ζιζανιοκτόνα τα οποία, με τη σειρά τους, θα μολύνουν τόσο τα υπόγεια όσο και τα ύδατα επιφανείας. Σ' αυτή την υποβάθμιση συνέβαλε και η πυρκαϊά που ξέσπασε στις 13 Σεπτεμβρίου ε.έ. στην ευρύτερη περιοχή του τέλματος. Όλα αυτά αποδεικνύουν τις τεράστιες κερδοσκοπικές πιέσεις που ασκούνται στις τελματώδεις εκτάσεις της Μεσογείου.

Λαμβάνοντας υπόψη ότι η Επιτροπή ενδιαφέρθηκε για το ζήτημα αυτό και ενημέρωσε το Δήμο του Pego που είναι υπεύθυνος για την έγκριση εκτελέσεως των έργων ότι υπάρχει δυνατότητα να διακοπεί η χρηματοδότηση που χορηγείται βάσει του LIFE και κάλεσε εκπροσώπους της να επισκευθούν την περιοχή,

1. Ποιά πορεία ακολούθησε η Επιτροπή έκτοτε;

2. Μπορεί η Επιτροπή να λάβει μέτρα εις βάρος της Ισπανικής και της Αυτόνομης κυβέρνησης δεδομένου ότι αυτές δεν δύνανται να τηρούν τους νόμους;

3. Ποιές αποτελεσματικές δράσεις μπορεί να αναλάβει η Επιτροπή για να μην παραμείνουν ατιμώρητες οι ανωτέρω πράξεις και να επικρατήσει η νομιμότητα;

Απάντηση της κας Bjerregaard εξ ονόματος της Επιτροπής

(26 Νοεμβρίου 1998)

Το τέλμα Pego-Oliva είναι ένας σημαντικός φυσικός χώρος που υποβαθμίζεται εξ αιτίας προβλημάτων που απορρέουν από παράνομες γεωργικές πρακτικές.

Οι ισπανικές αρχές έχουν χαρακτηρίσει το τέλμα αυτό ζώνη ειδικής προστασίας με βάση το άρθρο 4 της οδηγίας 79/409/ΕΟΚ του Συμβουλίου της 2 Ιουλίου 1979 περί της διατηρήσεως των αγρίων πτηνών. Οι υποχρεώσεις των κρατών μελών σύμφωνα με το άρθρο 6 παράγραφος 2 της οδηγίας 92/43/ΕΟΚ του Συμβουλίου της 21ης Μαΐου 1992 για τη διατήρηση των φυσικών οικοτόπων καθώς και της αγρίας πανίδας και χλωρίδας(2), έχουν ως εξής:

"Τα κράτη μέλη θεσπίζουν τα κατάλληλα μέτρα ώστε στις ειδικές ζώνες διατήρησης να αποφεύγεται η υποβάθμιση των φυσικών οικοτόπων και των οικοτόπων ειδών, καθώς και οι ενοχλήσεις που έχουν επιπτώσεις στα είδη για τα οποία οι ζώνες έχουν ορισθεί, εφόσον οι ενοχλήσεις αυτές θα μπορούσαν να έχουν επιπτώσεις σημαντικές όσον αφορά τους στόχους της παρούσας οδηγίας."

Σύμφωνα με το άρθρο 7 της οδηγίας 92/43/ΕΟΚ η ίδια υποχρέωση ισχύει και για τις ζώνες ειδικής προστασίας.

Ως εκ τούτου, η Επιτροπή αποφάσισε τη διεξαγωγή έρευνας(3) με δική της πρωτοβουλία και ζήτησε από τις ισπανικές αρχές να τις υποβάλουν παρατηρήσεις σχετικά με τα μέτρα που έλαβαν για να σταματήσουν την υποβάθμιση του εν λόγω χώρου. Στην απάντησή τους οι ισπανικές αρχές δήλωσαν ότι έχουν λάβει όλα τα αναγκαία διοικητικά και νομικά μέτρα για να σταματήσουν τη φθορά του χώρου αυτού, συμπεριλαμβανομένης της προσφυγής στα δικαστήρια. Βάσει των ανωτέρω, η Επιτροπή κρίνει ότι δεν έχει σημειωθεί παράβαση της κοινοτικής νομοθεσίας στη συγκεκριμένη περίπτωση δεδομένου ότι οι αρμόδιες αρχές εξεπλήρωσαν τις υποχρεώσεις τους δυνάμει του άρθρου 6 της οδηγίας 92/43/ΕΟΚ, λαμβάνοντας τα κατάλληλα μέτρα σύμφωνα με το ισπανικό δίκαιο για να σταματήσουν την υποβάθμιση του χώρου.

(1) ΕΕ L 103 της 25.4.1979, σελ. 1.

(2) ΕΕ L 206 της 22.7.1992.

(3) Υπόθεση Β-98/2014.